b'\n_START_ARTICLE_\nDolnji Zemon\n_START_SECTION_\nSakralna dedi\xc5\xa1\xc4\x8dina\n_START_PARAGRAPH_\nV naselju stoji podru\xc5\xbeni\xc4\x8dna cerkev svetega Mihaela. Nad glavnim portalom iz leta 1819 je v ni\xc5\xa1o postavljen kamnit baro\xc4\x8dni kip svetega Mihaela. Manj\xc5\xa1o prizidano lopo krasi kvaliteten kamnit slavolok iz leta 1677. Glavni oltar je bil izdelan leta 1721. Baro\xc4\x8dno delo iz kamna se oddaljuje od znanih stebri\xc5\xa1\xc4\x8dnih oltarjev. Zanimiva je predvsem atika z \xc5\xbeivahnim prepletom volut in akanta ter z razgibano figuro Marije z detetetom na vrhu.Cerkev ima dva staranska oltarja, lesen je posve\xc4\x8den sv. Florijanu, kamniti pa sv. Kancijanu. V cerkvi potekajo \xc5\xa1tirje obredi letno in sicer na god sv. Florijana, na praznik Marije pomo\xc4\x8dnice kristjanov (zaobljubljen dan, ko so nem\xc5\xa1ki okupatorji po\xc5\xbeigali Brkinske in Ko\xc4\x8danske vasi, so se va\xc5\xa1\xc4\x8dani Mariji pomagaj zaobljubili, da v kolikor vas ne bo po\xc5\xbegana, bodo pripravili procesijo njej v \xc4\x8dast in obvarovanju, procesija poteka \xc5\xbee od leta 1944), na va\xc5\xa1ki praznik - shod, zavetnika Sv. Mihaela - 29. septembra in na Bo\xc5\xbei\xc4\x8dno jutro._NEWLINE_V vasi so trije kri\xc5\xbei, lesen, \xc5\xbeelezen in kamnit. \xc5\xbdelezen je bil obnovljen leta 2005, kamniti maja 2007, lesen pa v septembru 2015 in je bil blagoslovljen, za va\xc5\xa1ki praznik god Sv. Mihaela, 4.10.2015.\n_START_SECTION_\nArheolo\xc5\xa1ka najdi\xc5\xa1\xc4\x8da\n_START_PARAGRAPH_\nIz obmo\xc4\x8dja Dolnjega Zemona se v virih omenjata dva rimska spomenika, ki sta izgubljena, vsebina pa ni razvozlana. Na jugovzhodu se na hribu Javor (481 m) dobro vidijo ostanki obrambnih nasipov nekdanje \xc5\xbeeleznodobne naselbine. Najvi\xc5\xa1ji del utrjenega kompleksa je gradi\xc5\xa1\xc4\x8de. Med naklju\xc4\x8dnimi najdbami se omenjajo tako prazgodovinske kot rimskodobne. K naselbini je spadalo tudi grobi\xc5\xa1\xc4\x8de, v katerem so med izkopavanji konec 19. stoletja odkrili ve\xc4\x8dinoma poznoanti\xc4\x8dne grobove iz 3. in 4. stoletja._NEWLINE_Pod cerkvijo stoji delno ohranjena gra\xc5\xa1\xc4\x8dina, do katere vodi drevored. Gra\xc5\xa1\xc4\x8dina je bila glede na njen starej\xc5\xa1i del z vogalnim stolpom najvrjetneje zgrajena v 16. stoletju. V 17. stoletju sta bili njeni lastnici rodbini Morastoni in Oberburg.\n_START_SECTION_\nEtimolo\xc5\xa1ki izvor imena\n_START_PARAGRAPH_\nIzraz Zemon ozna\xc4\x8duje urejeno podzemno shrambo. Obstaja tudi nekaj drugih razlag imena. Legenda govori o dveh ov\xc4\x8darjih, ki naj bi pri\xc5\xa1la k nam iz Zemuna pri Beogradu, in dala vasi ime. Nekateri zgodovinarji pa menijo, da ime izvira iz besede zeman, ki pomeni vlastelin.'